**Παρατάσεις έργων ίση με την Οριακή προθεσμία**

Ημ/νία υποβολής ***27/11/2023***

**Ερώτηση :**

Άρθρο 147 Ν 4412/2016 όπως επικαιροποιήθηκε με το αρθρο 66 του Ν 4782/2021

Σε κάποιο σεμινάριο ειπώθηκε ότι δεν μπορούμε να δώσουμε όσες παρατάσεις θέλουμε στις συμβάσεις έργων.

Μόλις λήξει η αρχική συμβατική προθεσμία ενεργοποιείται κατευθείαν η οριακή προθεσμία και μπορούμε να δώσουμε παράταση μόνο ίση με την αρχική συμβατική, εκτός των μεγάλων έργων που μπορεί να δοθεί διπλάσια με τη σύμφωνη γνώμη του Τεχνικού Συμβουλίου του Υπουργείου Υποδομών και Μεταφορών

Έχετε υπόψη σας κάτι τέτοιο γιατί εγώ από τη νομοθεσία διαβάζοντας την καταλαβαίνω ότι πριν τελειώσει η αρχική συμβατική προθεσμία με αίτημα του αναδόχου δίνουμε παρατάσεις. Εάν δεν υπάρξει αίτημα του αναδόχου, ενεργοποιείται η οριακή προθεσμία με απόφαση του ΔΣ και εάν ο ανάδοχος ζητήσει παράταση εκ νέου με αίτημα τότε δεν μπορείς να του δώσεις περισσότερη παράταση από την αρχική συμβατική . Περιμένω την απάντησή σας και σας ευχαριστώ εκ των προτέρων.

**Απάντηση :**

Πολύ σωστά. Σε σχέση με τις Παρατάσεις έργων ισχύουν τα κατωτέρω:

**Έγκριση παράτασης προθεσμιών**

Σύμφωνα με την παρ. 5 Άρθρου 147 Ν. 4412/2016 (*«Προθεσμίες»),* με απόφαση της Προϊσταμένης Αρχής εγκρίνεται παράταση των τμηματικών προθεσμιών, ύστερα από αίτηση του αναδόχου που υποβάλλεται στη διευθύνουσα υπηρεσία ή και χωρίς αυτήν, αν δεν έχει λήξει η οριακή προθεσμία του έργου. Το αίτημα υποβάλλεται οποτεδήποτε μέχρι τη λήξη της τρέχουσας κάθε φορά προθεσμίας και η Προϊσταμένη Αρχή αποφαίνεται εντός τριάντα (30) ημερών, αλλιώς τεκμαίρεται η αποδοχή της αίτησης και η ρητή ή σιωπηρή παράταση ανατρέχει στη λήξη της προηγούμενης προθεσμίας.

**Οριακή προθεσμία**

Μία πολύ ουσιαστική τροποποίηση του Άρθρου 147 Ν. 4412/2016 με το άρθρο 66 Ν.4782/2021, αφορά την έννοια της ‘οριακής προθεσμίας’ η οποία και αφορά την προθεσμία που αρχίζει μετά τη λήξη της συμβατικής προθεσμίας περαίωσης του συνόλου του έργου, εφόσον υπάρχουν ακόμα εργασίες που δεν έχουν αποπερατωθεί, χορηγείται δε, χωρίς αίτηση του αναδόχου και σκοπό έχει την ολοκλήρωση του έργου χωρίς την επιβολή οιασδήποτε ρήτρας στον ανάδοχο, με σκοπό την ομαλή και ορθή λήξη της εργολαβίας βάσει της υπογραφείσας σύμβασης.

Με την τροποποίηση του παρόντος άρθρου, ο ανάδοχος δεσμεύεται από την σύμβαση του έργου να συνεχίσει την κατασκευή του για επιπλέον της αρχικής προθεσμίας χρονικό διάστημα, ίσο προς το ένα δεύτερο (1/2) αυτής και πάντως όχι μικρότερο των τριών (3) μηνών (οριακή προθεσμία). Η οριακή προθεσμία αρχίζει την επομένη της λήξης της συμβατικής προθεσμίας και κατά τη διάρκειά της μπορεί η Προϊσταμένη Αρχή να χορηγεί παρατάσεις, κατόπιν εισήγησης της Διευθύνουσας Υπηρεσίας, χωρίς αίτηση του αναδόχου. Μετά την πάροδο της οριακής προθεσμίας, η σύμβαση διαλύεται, σύμφωνα με το άρθρο 161.

Στην προϊσχύουσα διάταξη, η ‘οριακή προθεσμία’ ισούται με το (1/3) της συνολικής προθεσμίας υπολογιζόμενης με βάσει την αρχική συμβατική προθεσμία και τις παρατάσεις που εγκρίθηκαν ύστερα από σχετικό αίτημα του αναδόχου μέσα στην αρχική συμβατική προθεσμία και δεν οφείλονται σε υπαιτιότητά του ενώ δεν χορηγούνται παρατάσεις.

Συνεπώς, η ‘οριακή προθεσμία’

* αυξάνεται από το (1/3) της συμβατικής προθεσμίας στο μισό αυτής (συμπεριλαμβανομένων και των δοθέντων παρατάσεων οι οποίες άμα τη χορήγησή τους προστίθενται στην αρχικώς υπογραφείσα προθεσμία περαίωσης αυξάνοντάς την αναλόγως και το σύνολο αρχικής και παρατάσεων χαρακτηρίζεται πλέον ως συμβατική προθεσμία), αλλά
* και εντός αυτής (της οριακής) δίδονται και νέες παρατάσεις ‘……κατόπιν εισήγησης της Διευθύνουσας και χωρίς αίτηση του αναδόχου….’.

Μετά την πάροδο της οριακής προθεσμίας και στην περίπτωση που δεν αιτηθεί ο ανάδοχος παράτασή της, η οποία εγκρίνεται από την Προϊσταμένη Αρχή, η σύμβαση διαλύεται, σύμφωνα με το άρθρο 161.

**Δυνατότητα παράτασης συνολικής προθεσμίας εκτέλεσης του έργου και μετά την πάροδο της οριακής προθεσμίας**

Σύμφωνα με την παρ. 5 Άρθρου 147 Ν. 4412/2016 *(«Προθεσμίες»),* η συνολική προθεσμία εκτέλεσης του έργου δύναται να παραταθεί και μετά την πάροδο της οριακής προθεσμίας, εφόσον υποβληθεί αίτημα του αναδόχου και εγκριθεί από την προϊσταμένη αρχή. Η παράταση του πρώτου εδαφίου χορηγείται συνολικά ή τμηματικά, για χρόνο ίσο με την αρχική συμβατική προθεσμία. Σε περιπτώσεις σύνθετων και ειδικών έργων η άνω παράταση χορηγείται συνολικά ή τμηματικά για χρόνο ίσο έως και το διπλάσιο της αρχικής συμβατικής προθεσμίας, εφόσον προς τούτο υπάρξει σύμφωνη γνωμοδότηση του Τεχνικού Συμβουλίου του Υπουργείου Υποδομών και Μεταφορών.»